LT
2022 7 22
Europos Sąjungos oficialusis leidinys
L 195/1
I (Įstatymo galią turintys teisės aktai)
REGLAMENTAI EUROPOS PARLAMENTO IR TARYBOS REGLAMENTAS (ES) 2022/1278 2022 m. liepos 18 d. kuriuo iš dalies keičiamas Reglamentas (ES) Nr. 508/2014, kiek tai susiję su konkrečiomis priemonėmis, kuriomis siekiama sušvelninti Rusijos agresijos karo prieš Ukrainą pasekmes žvejybos veiklai ir to agresijos karo keliamų rinkos trikdžių poveikį žvejybos ir akvakultūros produktų tiekimo grandinei
EUROPOS PARLAMENTAS IR EUROPOS SĄJUNGOS TARYBA,
atsižvelgdami į Sutartį dėl Europos Sąjungos veikimo, ypač į jos 43 straipsnio 2 dalį ir į 175 straipsnį,
atsižvelgdami į Europos Komisijos pasiūlymą,
teisėkūros procedūra priimamo akto projektą perdavus nacionaliniams parlamentams,
atsižvelgdami į Europos ekonomikos ir socialinių reikalų komiteto nuomonę (1),
pasikonsultavę su Regionų komitetu,
laikydamiesi įprastos teisėkūros procedūros (2),
kadangi:
(1)
nuo 2022 m. vasario 24 d. vykdomas Rusijos agresijos karas prieš Ukrainą daro poveikį Sąjungos žvejybos ir akvakultūros sektoriaus veiklos vykdytojams.
Dėl sutrikusių žvejybos ir akvakultūros sektoriui reikalingų pagrindinių prekių prekybos srautų iš Rusijos ir Ukrainos staiga dar labiau pabrango pagrindiniai ištekliai, pvz., energija ir žaliavos.
Ukrainos ir Sąjungos tarpusavio prekybai taip pat didelį poveikį daro tai, kad nėra galimybės naudotis transportu, nes dėl Rusijos puolimo Ukrainos oro uostai nustojo veikti, o visos komercinės laivybos operacijos Ukrainos uostuose buvo laikinai sustabdytos.
Tikėtina, kad dabartinė krizė turės rimtų pasekmių grūdų, augalinių aliejų ir baltamėsių žuvų tiekimui iš Rusijos ir Ukrainos į Sąjungą, todėl ims trūkti pagrindinių žaliavų ir labai išaugs žuvų pašarų kainos.
Dalis Sąjungos laivyno nutraukė žvejybos veiklą, nes neįmanoma kompensuoti išteklių kainų padidėjimo, pvz., išaugusių energijos kainų ir sumažėjo žvejybos pelningumas.
Bendras pagrindinių žaliavų trūkumo ir išlaidų padidėjimo poveikis taip pat jaučiamas jūrų gėrybių auginimo ir perdirbimo sektoriuose.
Taigi dėl gerokai didesnių išlaidų ir prekybos trikdžių labai sutrikdyta rinka, todėl reikia imtis veiksmingų ir efektyvių veiksmų;
(1) 2022 m. gegužės 18 d. nuomonė (dar nepaskelbta Oficialiajame leidinyje).
(2) 2022 m. liepos 6 d. Europos Parlamento pozicija (dar nepaskelbta Oficialiajame leidinyje) ir 2022 m. liepos 18 d.
Tarybos sprendimas.